Nakon što je nekadašnji UFC prvak u srednjoj kategoriji, Michael Bisping, javno iznio optužbe kako su Fedor Emelianenko i Mirko Filipović koristili steroide za vrijeme svojih vrhunaca u PRIDE-u, oglasio se i Cro Cop putem svog Facebook profila.

“Zanimljivih likova ima u kontaktnim borilačkim sportovima, a i oko njih. Što kao borci, što kao fanovi, što kao ljudi koji to prate kao novinari. Svi oni žele biti dio toga, sudjelovati u tome. Neki poput mene, smognu hrabrosti i upornosti i uđu u ring ili kavez, i daju sve od sebe, i na taj način budu dio sporta, neki manje uspješni ili željni pažnje i popularnosti pričaju o onima kojima nisu času vode dostojni dodati.”

“Ali, to im osigurava malo pažnje medijske i oni su onda sretni, a dio ljudi koji piše o tome, ne svi, jer ne želim generalizirati, jedva čekaju da imaju prilike nešto tako prenijeti. I onda jedva dočekaju kad netko poput Bispinga kojeg ja osobno više pamtim po nekakvom ‘trash talku’ nego nekim spektakularnim borbama, a koji je nešto nadrobio za Fedora i mene da smo koristili steroide za vrijeme Pridea jer je on tako ‘čuo’.”

“Uglavnom sve je to život, i takvih sitnih duša koji melju gluposti, a i onih koji jedva čekaju da napišu nešto loše, ili negativno je bilo i bit će uvijek. I da je taj Bisping rekao nešto pozitivno to sigurno nebi naši portali prenijeli, jer to onda naravno nije vijest koja zaslužuje pažnju, a i tko je taj Bisping i što on predstavlja našoj sportskoj javnosti da bi se njegove izjave vrtile na naslovnicama naših portala i da on bilo koga ‘optužuje’?”

“Pa zanimljivo je naravno jer pljuje po Fedoru i meni, i takvo novinarstvo je dno dna. A pojedini ljudi jednostavno ne mogu prihvatiti da je netko uspješniji od njih i onda to sve sami sebi opravdavaju srećom, ili je protivnik bio loš ili je došao nespreman ili se uzimaju nedopuštena sredstva, uglavnom nešto mora biti. Nikako talent, krvavi rad, kvaliteta i upornost veća od njihove. Ali, što ću im ja, neka misli tko što hoće. I evo jedna slika iz 2005. nakon borbe u Pride-u!”

“A što se tiče Bispinga, kojeg nikada nisam uvrijedio niti spomenuo niti se ikada bavio njime, a koji me ničim izazvan proziva, mogu samo reći – pljuc, klošaru lajavi!”



Izvor: Sloboda.hr/Jutarnji.hr